তরুণ উদ্যোগপতি সিমারপ্রীত সিংয়ের কথার রেশ ধরেই রাজকুমার শ্রীবাস্তব বলেন উদ্যোগের মানসিকতা ভীষণ জরুরি। কর্ণাটকে সেটা আছে। আর জরুরি পরিকাঠামো। ভারতীয় উদ্যোগের কথা বলতেই তালিকার শীর্ষে যে শহরের নাম জ্বলজ্বল করে সেই বেঙ্গালুরুর সাফল্যের অভিজ্ঞতাই শেয়ার করলেন শ্রীবাস্তব। বলছিলেন, পরিকাঠামো তৈরির কাজ এখনও চলছে কর্ণাটকে। শুধু কর্ণাটকে কেন, গোটা দেশকেই যুক্ত করার কাজ চলছে। সড়ক পথে যুক্ত করা এক জিনিস কিন্তু ইন্টারনেটের কেবল দিয়ে গোটা দেশকে এক প্লাটফর্মে দাঁড় করানো অন্য জিনিস। আন্তর্জাতিক পরিসংখ্যান বলছে কানেক্টেড দেশ গুলির তালিকায় ভারত দ্বিতীয় স্থানে আছে। আবার কানেক্টেড নয় এমন দেশের তালিকাতেও ভারত দ্বিতীয় স্থানে। ফলে সুযোগ আছে ভারতে। এগোনোর সুযোগ। সাফল্যের সম্ভাবনা।